《题杏山阮氏高居》
宋代·郭祥正

仙翁得仙朝玉皇，当时种杏盈山冈。传闻落英堰流水，每到三月溪泉香。

白云霏霏出幽谷，独鹤沉沉唳乔木。寒潭深处睡蟠龙，灵草芳时跃青鹿。

丈人何年居此间，诜诜孙子如芝兰。抱才求进十五六，亦有随计乡书还。

步兵傲世逸千载，谁道风流至今在。软炊玉粒烹黄鸡，客子虽多竟相待。

我爱长吟登好山，到此便欲辞尘寰。可能筑室辄延我，为君鍊熟黄金丹。

丹成大笑分一粒，坐令绿发回朱颜。浮生百岁不早悟，日月扰扰空循环。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。